Mmagauta o ile a kgopela makgowa a gagwe gore a mo lokolle a ye ngakeng. O rile go lokollwa a leba Mendeor, ntlong ye Theledi a dulago go yona. Le ge a ile a ya moo gatee, o be a go tseba ka gore go bala o be a go kgona. Ge a fihla a hwetša dikeiti di kgontšwe. A bona bokaone e le go boa mantšiboa ge Theledi a tla ba a boile modirong. A napa a gopola go ya ngakeng ka nnete gore a kgonthišiše ge e ba o mmeleng. O ile a dira bjalo, a re go kwa gore o ithwele ka nnete, a tlala lethabo le legolo. Lethabo la buša la fetoga manyami ge a nagana gore kgwedi e fedile a sa bone goba gona go kwa ka ga Theledi. O hlwele a ebela le malekeleke a Gauteng go fihlela ge letšatši le širela ka meago ya malekeleke ya Gauteng. Ge mabone a nyedima a tagiša motse ka moka, a tsena keiting ya Theledi ye a hweditšego e tswaletšwe eupša e se ya kgonywa bjalo ka ge a hweditše e kgontšwe ge a etla mesong ya letšatši leo.